Zamostė

Zamòstė  (arba Zamòscis; ) – miestas-apskritis pietryčių Lenkijoje, Liublino vaivadijoje, 240 km į pietryčius nuo Varšuvos, 90 km nuo Liublino, 60 km nuo Ukrainos sienos. Už 20 km plyti Roztocze nacionalinis parkas. Zamostės renesanso stiliaus senamiestis nuo 1992 m. įtrauktas į UNESCO pasaulio paveldo sąrašą. „Idealų miestą“ kūrė italų architektas Bernardo Morando iš Padujos. Miestas išlaikęs originalų planą ir jį saugojančius gynybinius įtvirtinimus. Statiniams būdingos susipynusios Italijos ir Centrinės Europos architektūrinės tradicijos.

 Istorija 

Miestą prekybiniame kelyje, jungiančiame Vakarų ir Šiaurės Europą su Juodąja jūra, 1580 m. įkūrė ATR etmonas Janas Zamoiskis. XVI–XVII a. miestas klestėjo, o Zamostės tvirtovė buvo viena įspūdingiausių to meto ATR: miestą juosė galingų bastionų, kurtinų ir gynybinių griovių sistema, išnaudojanti Labunkos ir Topornicos upių ir pelkėtų slėnių teikiamus gamtinius pranašumus. Tvirtovė statyta tikintis galimų totorių antpuolių.

1648 m. Zamostę buvo apgulę Bogdano Chmelnickio kazokai, vėliau, per Šiaurės karą, Švedijos, Saksonijos kariuomenės, abiem atvejais miestas atsilaikė. 1772–1809 m. priklausė Galicijai, po 1809 m., pateko į Varšuvos kunigaikštystės sudėtį, Rusijos imperiją. XIX a. miestas buvo Liublino gubernijos Zamostės apskrities centras. 1916 m. nutiestas geležinkelis.

 Miestai partneriai 
  Bardejovas, Slovakija
  Lafboras, Anglija (Loughborough)
  Švabijos Halis, Vokietija (Schwäbisch Hall)
  Sumai, Ukraina
  Žovkva, Ukraina
  Veimaras, (2012 m.)
  Fountain Hills, Arizona (nuo 2014 m.)

 Išnašos 

 Nuorodos 
 Oficiali svetainė
 Pasaulio paveldo miestas

Kategorija:Liublino vaivadijos miestai